Date: 1504
Issuing place: Novgorod
Country: Venäjä
Language: latina, venaja
Document type: Kuninkaalliset, Keskushallinto, Asiakirjat

Secundum Dei voluntatem et secundum magnorum dominorum imperatorum Rucie mandatum Johannis, Dei gracia imperatoris et domini tocius Rucie ac magni ducis Wolodimerie et Muscouie ac Nouagardie et Plescowie et Otphirie et Permie et Witgie et Bolgarie etc., et filii eius magni ducis Vasilii Johannis, imperatoris et domini tocius Rucie et magni ducis, in magnorum dominorum imperatorum Rucie patrimonium, in Magnam Nouagardiam, ad magnorum dominorum imperatorum Rucie capitaneos Nouagardienses, ad ducem Danielem Vasilii videliset et ad ducem Vasilium Vasilii videlicet et ad barones et ad inhabitantes et ad mercatores et ad totam Magnam Nouagardiam, patrimonium magnorum dominorum et imperatorum Rucie, a duce Swantone Nielsson, principali capitaneo tocius regni Suecie, et a consiliariis regni Swecie ecce venerunt nuncii, Cristiernus Klauisson et Sigfridus Andersson, et acceperunt pacem firmam a die exaltacionis sancte crucis vsque ad diem exaltacionis sancte crucis ad viginti annos illam pacem firmiter tenere; et in illa pace debet fieri dieta post pacem acceptam, in secundo [anno] in die natiuitatis Cristi, et debet fieri dieta in Sobolino circa flumen Voxen, et in dieta illa debent comparere ex magnorum dominorum imperatorum Rucie patrimonio, de Magna Nouagardia, similiter ex Swecie regno honorabiles viri ex ambabus partibus, qui boni viri ad ambas partes possunt iusticiam dare et accipere de terris et de aquis et de omnibus iniuriatis locis et omnibus iniuriarum negociis, quis transgressus est antiquum terminum, sicut discernunt boni viri, secundum ducis Jeorgii litteras et secundum ducis Magni litteras, et qui fiunt boni viri ex magnorum dominorum imperatorum Rucie patrimonio ex Magna Nouagardia, similiter ex Swecie regno qui fiunt boni viri, debent dare iusticiam ad ambas partes terre et aque et omnibus iniuriatis locis et omnibus iniuriarum negociis. Et dabunt in illa dieta bonos homines ex utraque parte pari numero, qui debent confinia rectificare, et isti homines debent crucem osculare, et debent ire per terminos secundum ducis Jeorgii litteras et secundum ducis Magni litteras a mari per Sefher (= Sester) flumen et a Sesther flumine per cognomina sua vsque ad Kainw mare, et si concordabunt in illa dieta, de terra et de aqua et de omnibus iniuriatis locis et de omnibus iniuriarum causis, dat Deus ita. Et si non concordabunt in illa dieta, tamen illam pacem debent firmiter tenere ex vtraque parte ab illa die, a die natiuitatis Cristi vsque ad diem natiuitatis Cristi per decem et nouem annos absque omni dolo, secundum crucis osculacionem. Et ex magnorum dominorum imperatorum Rucie patrimonio de Magna Nouagardia et ex Nouagardiensi prouincia nullum malum debent facere terre Swecie regis prouincie et terre Viborgensi, prelium non incipere, nec spoliare nec arestare. Similiter ex regis prouincia ex Swecie terra et ex Viborgensi terra et ex Viborgh ciuitate prelium non incipere nec spoliare nec arestare, et nullum malum facere ex vtraque parte sine omni fraude, secundum crucis osculacionem. Et si venerit aliquis a duce Swantone Nielsson ex Viborgh ciuitate ex regis prouincia in magnorum dominorum imperatorum Rucie patrimonium iusticiam petere in Nøtheborgh et in Kexholm, et nos magnorum dominorum imperatorum Rucie capitanei Nouagardienses dux Daniel Vasilijvidz et dux Vasilij Vasilijvidz mandauimus in Nøtheborg Jacobo Pucratiw et Parfæno Tijmofiw, similiter mandauimus in Kexholm Jeorgio Iwanow Pokaliskamow et Nichite Paulaw iusticiam dare sine fraude, secundum verum verbum, secundum crucis osculacionem de terminorum causis. Et si venerit aliquis ex magnorum dominorum imperatorum Rucie patrimonio ex Magna Nouagardia et ex tota Nouagardiensi prouincia in Viborgh ciuitatem ad ducem Swantonem Nielsson iusticiam petere, et ego dux Swanto Nielsson mandatum dedi domino Erico Twresson, Viborgensi capitaneo, similiter iusticiam dare sine fraude, secundum rectum verbum et secundum crucis osculacionem. Et si fugit profugus ex Nouagardiensi terra in Swecie terram sclauus vel sclaua vel debitor vel fideiussor, restituant eos secundum iusticiam, secundum crucis osculacionem cum illis cum quibus fugerint rebus. Et si ex Swecie terra fugerit profugus in Nouagardie terram, sclauus vel sclaua vel debitor vel fideiussor, restituant eum secundum iusticiam, secundum crucis osculacionem cum quibus fugam dederit rebus. Et ex magnorum dominorum imperatorum Rucie patrimonio ex Magna Nouagardia et ex Nouagardiensi prouincia Nouagardiensibus nunciis et mercatoribus et negociatoribus in Swecie terram in regis prouinciam in Viborgh ciuitatem et in Viborgensem prouinciam per terram et per aquam per mare in nauibus et in lodiis, via eis secura sine omni fraude. Similiter quando ex Nouagardia vadunt negociatores vel mercatores ad Narffua[m] vel ad Rivaliam vel de Narffua vel de Rifualia ad Nouagardiam in nauibus vel in lodiis, et illos ex Swecie terra ex regis prouincia et ex Wiborg ciuitate et ex Wiborgensi prouincia non impediant nec arestant, et via eis secura sine omni fraude secundum crucis osculacionem. Et si vadit aliquis ex Swecie terra ex regis prouincia et ex Wiborgh ciuitate in magnorum dominorum imperatorum Rucie patrimonium in Magnam Nouagardiam per terram et per aquam, via eis secura sine omni fraude secundum crucis osculacionem, et arrestacio non debet fieri. Et si contigerit aliqua guerra magistro Liuoniensi et archiepiscopo Rigensi et episcopis et toti terre Liuonie cum patrimoniis magnorum dominorum imperatorum Rucie cum Magna Nouagardia vel cum Plescouia; et dux Swanto Nielsson et consiliarii regni Swecie et tota terra Swecie magistro Liuoniensi et archiepiscopo Rigensi et episcopis et toti terre Liuonie non debent dare adiutorium. Et super hec omnia supra istas pacificatas (= –ficationis) litteras per mandatum magnorum dominorum imperatorum Rucie capitaneos Nouagardienses (= capitaneorum Nouagardiensium), ducis Danielis Vasilijvidz et ducis Vasilij Vaselijvidz pro patrimonio magnorum dominorum imperatorum Rucie pro Magna Nouagardia osculauerunt crucem tres seniores mercatores, videlicet Foma Danielividz Salarow et Volodimer Michititz Torokanow et Alexij Gregorijwidz Korokow pro tota Nouagardiensi prouincia, et dux Daniel Vasiljvidz et dux Vasilij Vasilijvidz super hanc litteram sigilla sua appenderunt. Et a Swecie terra regis prouincia et a Wiborgensi prouincia et ex Wiborgh ciuitate pro tota Swecie terra et pro Wiborgh ciuitate et pro Wiborgensi prouincia et pro tota terra Swecie a duce Swantone Nielsson et a consiliariis regni Swecie osculauerunt crucem nuncii regni Swecie Cristiernus Klauisson et Sigfridus Andersson. Et quando mittunt magnorum dominorum imperatorum Rucie capitanei Nouagardienses suum nuncium ad ducem Swantonem Nielsson et ad consiliarios regni Swecie et dux Swanto Nielsson super hanc litteram personaliter et consiliarii regni Swecie debent crucem osculare in presencia istorum nunciorum pro tota prouincia regni Swecie et sigillum suum ad hanc litteram debent appendere. Archiepiscopus autem Vpsalensis debet manum dare pro tota prouincia regni Swecie et sigillum suum ad hanc litteram debet appendere. Et hec pax fuit accepta in Magna Nouagardia anno vij(m)xiij, die xiiij mansis septembris. Et nuncii de Swecia, qui in istis litteris scripti sunt, et sigilla eorum ad hanc litteram appenderunt.